DELTA เล่นไม่เลิก! พุ่งอีก 21% โบรกฯ ชี้กำไร Q4 อ่อนแอ แนะ “ขายทำกำไร”
DELTA เล่นไม่เลิก! พุ่งอีก 21% โบรกฯ ชี้กำไร Q4 อ่อนแอ แนะ "ขายทำกำไร" ฃ
8 ม.ค. 2564

ผู้สื่อข่าวรายงานว่า ราคาหุ้น บริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ณ เวลา 11.11 น. อยู่ที่ระดับ 682.00 บาท บวก 118.00 บาท หรือ 20.92% ด้วยมูลค่าการซื้อขาย 1.79 พันล้านบาท

บล.ทิสโก้ ระบุในบทวิเคราะห์ว่า แนะนำ “ขาย” ราคาเป้าหมาย 213 บาท/หุ้น ทั้งนี้ จากการคุยกับผู้บริหารในประเด็นผลประกอบการไตรมาส 4/63 และแนวโน้มปี 2564 คาดว่าผลประกอบการไตรมาส 4 จะอ่อนแอลงจากไตรมาส 3 ในขณะที่ค่าใช้จ่ายในการดำเนินงานเพิ่มขึ้นจาก R&amp;D ในยุโรป และค่าขนส่งทางอากาศที่เพิ่มขึ้นกดดัน
นอกจากนี้ DELTA ตั้งเป้ารายได้เติบโตขึ้นมากกว่า 10% จากเดิมที่ 5-10% จากอุปสงค์ของ EV, สื่อสาร และการย้ายธุรกิจบางส่วนมาจากจีน แต่อย่างไรก็ตาม ราคาหุ้นที่เพิ่มขึ้นกว่า 547% YTD และการประเมินมูลค่าที่ค่อนข้างแพง 47  52 เท่า PER สำหรับปี 2564-65 เทียบกับคู่แข่งที่ 25-35 เท่า ทำให้แนะนำให้ “ขาย”
ด้านยอดขายคาดอยู่ที่ 1.6 หมื่นล้านบาท หรือ 528 ล้านดอลลาร์ เพิ่มขึ้น 34% จากปีก่อน แต่ลดลง 6% จากไตรมาสก่อน จากผลกระทบทางฤดูกาลประกอบกับค่าเงินบาทที่แข็งค่าขึ้น 5.5% QTD และปัญหาด้านห่วงโซ่อุปทาน ทำให้อัตรากำไรขั้นต้นลดลงจาก 26.1% ในช่วงไตรมาส 3 เป็น 25.5% ด้านสัดส่วนยอดขายสัดส่วนของสินค้า EV ที่มีอัตรากำไรต่ำเพิ่มขึ้นเทียบกับกลุ่มสื่อสาร เช่น Data Center
นอกจากนี้ คาดว่าค่าใช้จ่ายต่อยอดขายจะเพิ่มขึ้นเป็น 15.4% เทียบกับ 12.6% ในช่วงไตรมาส 3 เนื่องมาจาก 1) ต้นทุนการขนส่งทางอากาศที่เพิ่มขึ้น 2) ค่าใช้จ่ายด้าน R&amp;D ที่เพิ่มขึ้นจากการเริ่มโครงการใหม่ที่เวียดนาม ทำให้อัตรากำไรจากการดำเนินงานลดลงจาก 13.6% เป็น 10.1%
อย่างไรก็ตาม คาดยอดขายในสกุล USD เพิ่มขึ้น 5-8% สำหรับปี 2563-64 คิดเป็นรายได้เพิ่มขึ้น 18-15% จากการเติบโตของธุรกิจ EV และการย้ายธุรกิจไต้หวันเพื่อปรับปรุงกระบวนการทำงาน  แต่อย่างไรก็ตาม ปรับค่าเงินจาก 30.9 บาท เป็น 30.2 บาท/ดอลลาร์ ทำให้ผลประกอบการเพิ่มขึ้นเพียง 3.6-5.6% ตามลำดับ
พร้อมกันนี้ปรับมูลค่าที่เหมาะสมขึ้นเป็น 213 บาท แนะนำให้ “ขาย” โดยอิง PER ที่ 32.5 เท่าสำหรับปี 2564 โดยที่มีความเสี่ยงคือ 1) ค่าเงินบาทที่แข็งค่า 2) ส่วนแบ่งกำไรของ Delta Taiwan และ 3) การขยายการดำเนินงานที่อินเดีย
ด้านตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่เข้าข่ายมาตรการกำกับการซื้อขาย ระดับ 1 : Cash Balance ได้แก่ บริษัท เดลต้า อีเลคโทรนิคส์ (ประเทศไทย) จำกัด (มหาชน) หรือ DELTA โดยให้เริ่มต้นวันที่ 6 ม.ค. 2564 สิ้นสุดวันที่ 26 ม.ค. 2564